มารับมือกับโรคอาหารเป็นพิษในช่วงแล้งยาวกันดีกว่า.....  
      จากรายงานการเฝ้าระวังโรคทางระบาดวิทยา พบผู้ป่วยด้วยโรคอาหารเป็นพิษ และอุจจาระร่วงจำนวนมาก อาจเนื่องมาจากสภาพอากาศที่เย็น แห้งแล้ง บางพื้นที่ประสบปัญหาขาดแคลนน้ำสะอาดไว้บริโภค จนส่งผลโดยตรงกับการกินอยู่ของประชาชน  เทศบาลตำบลนาบอนจึงขอแนะนำหลักในการรับมือง่ายๆเพื่อป้องกันโรคอาหารเป็นพิษ ที่ประชาชนสามารถนำไปปฏิบัติได้ ดังนี้ 
1. ควรปรุงอาหารให้สุกอย่างทั่วถึง โดยใช้ความร้อนในการปรุงอาหารให้ทั่วถึงทุกครั้งไม่ว่าจะเป็นการประกอบอาหาร หรือการอุ่นอาหารก่อนนำมารับประทาน  
2. ไม่ควรรับประทานอาหารดิบ หรือ ดิบๆสุกๆโดยเฉพาะอาหารประเภทเนื้อสัตว์
3. ควรรับประทานอาหารเมื่อปรุงเสร็จทันทีหรือสุกใหม่ๆ
4. เก็บอาหารที่ปรุงสุกแล้วอย่างระมัดระวัง เช่น ข้าวกล่องอาหารถุง ในกรณีที่จะนำมารับประทาน ต้องนำมาอุ่นให้ร้อนอย่างทั่วถึงก่อนรับประทาน สำหรับอาหารทารก ต้องนำมารับประทานทันทีหลังปรุงสุก และไม่ควรเก็บไว้รับประทานมื้อต่อไป
5. หลีกเลี่ยงการปนเปื้อนระหว่างอาหารด้วยกัน เพื่อไม่ให้อาหารที่ปรุงสุกแล้วปนเปื้อนกับอาหารดิบเช่น การใช้มีด เขียง ต้องแยกระหว่างอาหารดิบและอาหารสุก เป็นต้น
6. เลือกอาหารที่มีขบวนการผลิตที่ปลอดภัยโดยเฉพาะผัก ผลไม้ ควรต้องล้างให้สะอาดเพราะอาจปนเปื้อนสารเคมี
7. ล้างมือด้วยน้ำและสบู่ให้สะอาดทุกครั้งก่อนและหลังรับประทานอาหารและภายหลังการเข้าส้วม อย่าใช้มือสัมผัสอาหารที่ปรุงสุกแล้วโดยตรง ควรใช้ช้อนกลาง
8. รักษาสิ่งแวดล้อมในครัวให้สะอาดโดยเฉพาะโต๊ะที่ใช้ปรุงอาหาร แยกเขียงอาหารสด ผัก อาหารทะเลหรือจำเป็นต้องใช้ร่วมกันต้องล้างให้สะอาดก่อนใช้ทุกครั้ง
9. น้ำดื่มและน้ำใช้ต้องสะอาด โดยเฉพาะน้ำสะอาดสำหรับประกอบอาหาร
10. ควรเพิ่มความระมัดระวังในการเตรียมอาหารสำหรับทารกหรือเด็ก เด็กที่ต้องกินนมผสมควรใช้น้ำต้มสุกในการชงนมและขวดควรล้าง หรือต้มแล้วทิ้งไว้ให้แห้งก่อนชงนม
หากประชาชนสามารถปฏิบัติตามได้ทั้งสิบประการก็เชื่อว่าสามารถป้องกันการเจ็บป่วยด้วยโรคอาหารเป็นพิษ ซึ่งโรคนี้เกิดจากสารพิษของแบคทีเรียที่เจริญเติบโตในอาหารก่อนการบริโภค เช่นได้รับสารพิษของเชื้อแบคทีเรียปนเปื้อนอยู่ในอาหาร หรือผลิตสารพิษในลำไส้เมื่อบริโภคเข้าไป  สารพิษที่เกิดจากสัตว์และพืช เช่น เห็ดพิษ สบู่ดำ มะกล่ำตาหนู สาหร่ายบางสายพันธุ์ ปลาปักเป้า แมงดาทะเล ปลาทะเลบางชนิด และคางคก รวมทั้งอาจเกิดจากสารเคมีที่ปนเปื้อนในอาหาร เช่น สารคาร์บาเมต ยาฆ่าแมลงตกค้างในผัก ผลไม้ มักพบในอาหารที่สุกๆ ดิบๆ จากเนื้อสัตว์ ไข่ นมที่ปนเปื้อนเชื้อ รวมทั้งอาหารกระป๋อง อาหารทะเล นอกจากนี้ยังพบในอาหารที่ค้างมื้อและไม่ได้แช่เย็น  ซึ่งถ้าก่อนรับประทานอาหารไม่อุ่นให้ร้อนทั่วถึงก่อน ก็อาจทำให้เจ็บป่วยด้วยโรคอาหารเป็นพิษได้   อาการจะเกิดขึ้น ตั้งแต่ 1 ชั่วโมงจนถึง 8 วันหลังจากรักประทานอาหารที่ปนเปื้อนเชื้อเข้าไป คือ อาการคลื่นไส้ อาเจียน ตามด้วยอาการมีไข้ เบื่ออาหาร และอุจจาระร่วง   การดูแลเบื้องต้นผู้ป่วยที่มีอาการอาหารเป็นพิษ มักมีอาการคลื่นไส้อาเจียน หรือปวดท้องและถ่ายเหลวเป็นอาการเด่น การรักษาตามอาการ คือ ถ้าผู้ป่วยยังพอรับประทานอาหารได้ ควรให้ดื่มผงน้ำตาลเกลือแร่เพื่อป้องกันการขาดน้ำและเกลือแร่ ถ้ามีอาเจียนมาก รับประทานไม่ได้ ถ่ายเป็นมูกเลือด ถ่ายเป็นน้ำ มีไข้ ควรนำส่งโรงพยาบาล  และหากทราบแน่ชัดว่ารับประทานอาหาร 

การดูแลตนเองเรื่องอาหารและน้ำเป็นเรื่องสำคัญประชาชนต้องตระหนักในการป้องกันโรคที่เกิดจากอาหารและน้ำ เพราะอุบัติการณ์การเกิดโรคอาหารเป็นพิษยังคงพบอยู่อย่างต่อเนื่อง และยังรุนแรงถึงขั้นเสียชีวิตอีกด้วย

“กินอาหารร้อน สุก สะอาด ปราศจากสารพิษ ล้างมือเป็นนิจ ป้องกันโรคอาหารเป็นพิษ ชีวิตปลอดภัย”
..ขอบคุณข้อมูลจาก สคร.6 ขอนแก่น กรมควบคุมโรค กลุ่มสื่อสารความเสี่ยงและพัฒนาพฤติกรรมสุขภาพ..
